Bolívarprovinsen i Ecuador

Bolívarprovinsen (spansk: Provincia de Bolívar) er ein provins i republikken Ecuador. Han ligg i den vestlege delen av Andesfjella og har eit areal på rundt 4000 km² med omtrent 200 000 innbyggjarar. Hovudstaden er Guaranda. Provinsen er oppkalla etter frigjeringshelten Simón Bolívar.

 Plassering og geografi 

Provinsen Bolívar ligg i den vestlege delen av sentrale Ecuador, på den vestlege skråninga av Andesfjella. Han grensar til  Cotopaxiprovinsen i nord, Tungurahuaprovinsen og Chimborazoprovinsen i aust, Chimborazo og Guayasprovinsen i sør, og Los Ríos i vest.

Terrenget i Bolívar, som er ein av dei minste provinsane, er prega av eit ujamn landskap med høgder frå 300 til 4000 meter. Høgda stig generelt frå kystsletta i vest, som startar ved grensa til Los Ríos, mot Andesfjellas vestlege kjede (nær Chimborazo, som delvis ligg i provinsen).

Det meste av provinsen er prega av Chimbo-dalen, som strekkjer seg frå nord til sør, mellom hovudkjeda av Andesfjella (nær Chimborazo) og ei mindre fjellkjede i vest. Den vestlege delen av provinsen fell bratt frå denne mindre fjellkjeda og går over i kystsletta ved grensa til Los Ríos.

Det høgaste fjellet i provinsen er Chuquinac, 4011 moh.

Klimaet i den austlege, høgareliggjande delen er kjølig og fuktig, medan det i den vestlege, lågare delen er mildt og svært fuktig. Gjennomsnittstemperaturen i provinsen er 13,5°C.

 Historie 

Historisk vart området der provinsen ligg, kjent som regionen til chimbosfolket, som hadde tette band til puruháfolket. I 1534 grunnla Sebastián de Belalcázar den administrative eininga Corregimiento Chimbo.

Etter sjølvstendet i 1820 vart området omgjort til kantonen Guaranda under provinsen Chimborazo, i samsvar med lova om territoriell organisering i Gran Colombia frå 1824. Denne statusen heldt også fram etter at Ecuador lausreiv seg frå Gran-Colombia i 1830. I 1860 vart kantonen Guaranda, saman med den nyleg oppretta kantonen Chimbo, skilt frå Chimborazo og innlemma i den nye provinsen Los Ríos. I 1884 vart provinsen Bolívar oppretta som ei hyllest til Simón Bolívar, og dei opphavlege kantonar var Guaranda, Chimbo og San Miguel.

 Økonomi og infrastruktur 

Dei viktigaste næringssektorane i provinsen er landbruk, inkludert dyrking av mais, bønner, bananar, appelsinar, kakao, kaffi, poteter og grønsaker, som hovudsakleg blir drivne i små familiebruk, og dessutan husdyrhald. Dei fleste verksemder i provinsen er agroindustrielle: I kantonen Caluma finst det ei sitronpresse, og i Salinas blir det produsert ost. Balzapamba er kjent for keramikken og bearbeidinga si av appelsinar, medan San José de Chimbo er kjend for gitarbyggjarane sine.

Provinsen har eit universitet i Guaranda.

 Kjelder 

Denne artikkelen bygger på «Provinz Bolívar (Ecuador)» frå , den 29. september 2024

 Bakgrunnsstoff 

Kategori:Provinsar i Ecuador